**Ochi ce tac**

*Rujoiu Mihai*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un singur lac

Plin de comori

Ochii tăi vii

Petale-n flori,

Parfum de crini

Peste reci ape

Şi tu ca vântul

Ce dai din pleoape,

Se-ascunde luna

Sub alb nisip

Alge-mpletesc

Un veşnic chip,

Respiri mai rar

Plină de rouă

Şi din înalt

Cu stele plouă,

Cântec de umbră

Stă să înceapă

Iar tu te legeni

Lin ca o apă,

Un râs hilar

Plâns de apus

Pământ rotit

De jos în sus,

Raze se strâng

Topite-n lac

Comori dispar

În ochi ce tac.